EU-kontrollen kan bli dyrere
Bilbransjen selv frykter fullstendig kaos og høyere priser dersom lovforslaget går igjennom. Den periodiske kontrollen av alle biler som ruller rundt på veiene i Europa er ikke bra nok. Derfor har EU-kommisjonen sendt ut et forslag til en ny forordning om periodisk kontroll, eller det som kalles EU-kontroll på folkemunne. Kontrollørene som står for undersøkelsene av bilen skal i EUs lovforslag være helt uavhengig, både når det gjelder økonomi eller for den saks skyld personlige eller familiære forhold til kjøretøyeier.I Norge i dag utføres de aller fleste EU-kontroller av det samme verkstedet som senere reparerer bilen. - Dette systemet vi har i dag er jo litt som bukken og havresekken. Et tydeligere skille mellom de som utfører vedlikeholdsoppgavene på bilen og de som kontrollerer og påpeker det som må rettes på, kan være på sin plass, sier fagdirektør for samferdsel i Forbrukerrådet, Anne Haabeth Rygg til VG. Norges Bilbransjeforbund frykter at de nye strengere kravene vil skape kaos og langt høyere priser.- Forordningen stiller krav til kontrollørs uavhengighet. Tolkes dette svært strengt vil det si at verksteder ikke lenger kan gjennomføre periodiske kjøretøykontroller. Vi tror ikke det er ment slik. Men konsekvensen av en svært streng tolkning vil drive prisene oppover, og ikke minst: Det er ikke kapasitet hos «uavhengige». Køene vil bli enorme og uhåndterlige, sier fagsjef i Norges Bilbransjeforbund, Tor Simonsen. Bare i fjor ble det ifølge dem utført drøyt 1,1 millioner EU-kontroller i Norge. Prisen i dag på en kontroll fastsettes av kontrolløren selv, men ligger ifølge bransjen på mellom 600 og 800 kroner. NAF er den klart største uavhengige aktøren med rundt ti prosent av totalmarkedet for EU-kontroller i fjor. - Vi har NAF-sentre over hele Norge og kan selvsagt ruste opp både bemanning og byggmassen og gjøre langt flere kontroller enn det vi gjør i dag. Vi er en uavhengig og nøytral kontrollør. Det samme systemet som er ute i Europa bør vi ha i Norge også, sier kommunikasjonsrådgiver i NAF, Jan Ivar Engebretsen.Blant forslagene som er lagt frem er: ** Vanlige personbiler skal kontrolleres årlig når de er eldre enn 6 år eller når de har gått 160.000 km ved førstegangskontrollen etter 4 år. ** Obligatorisk avlesning og registrering av kilometerstanden under EU-kontrollen for å bekjempe juks med kilometerteller. ** Både mopeder, motorsykler og traktorer som kan kjøre fortere enn 40 km/t skal også EU-kontrolleres. ** Forslaget er utarbeidet av Europakommisjonen og er nå på høring i medlemslandene. Forslaget må ifølge Vegdirektoratet få flertall i Europaparlamentet. Dette er en prosess som ifølge dem fort kan ta fra ett til tre år.
Har du bil som skal på EU-kontroll? Snart kan du bli nødt til å bruke et annet verksted til å reparere feilene enn det som foretar kontrollen.